Etelä-Karjalan hyvinvointialue lähettää terveydenhuollon kutsukirjeitä Suomi.fi-viesteinä

Hyvinvointialueen terveydenhuollon kutsukirjeitä ryhdytään lähettämään Suomi.fi-viesteinä marraskuun puolivälistä alkaen. Käyttöönotto on osa valtakunnallista uudistusta. Viestit otetaan käyttöön porrastetusti hyvinvointialueen palveluissa vuoden loppuun mennessä.

Etelä-Karjalan hyvinvointialue (Ekhva) ottaa käyttöönsä valtakunnallisen Suomi.fi-viestipalvelun 15.11. alkaen. Muutos on osa Digi- ja väestötietoviraston (DVV) valtakunnallista Digi ensin-hanketta, jossa kaikki Suomen viranomaisposti ohjataan Suomi.fi -viesteihin vuodesta 2026 alkaen.

-Kansalainen saa kirjeensä digitaalisena Suomi.fi-viestinä, jos on ottanut Suomi.fi-viestit käyttöön. Ensi vuoden alusta alkaen jokainen viranomaispalveluihin digitaalisesti esimerkiksi pankkitunnuksilla tunnistautunut saa viranomaispostinsa ensisijaisesti digitaalisena, suomi.fi-viestilaatikkoon, kertoo kehittämispäällikkö Kaisa Pesonen Ekhvan Digitalisaation asiantuntijapalveluista.

- Muutos näkyy nyt ensin siis Suomi.fi-viestien vastaanottamisen hyväksyneillä. Mikäli henkilö ei käytä digitaalisia palveluita, saa hän kirjeensä jatkossakin paperipostina, Pesonen kertoo. Huomioitavaa kuitenkin on, että siirtymä Ekhvalla tapahtuu vaiheittain, eli myös digiasioija saattaa saada paperipostiakin vielä vuoden 2026 loppuun saakka.

Viestien lähetys aloitetaan Ekhvalla porrastetusti ja ensimmäisenä Suomi.fi-viestejä alkavat lähettää erikoissairaanhoidon yksiköt, mm. kardio-angio, syöpähoitoyksikkö sekä ravitsemusterapia. Seuraavissa vaiheissa vuorossa ovat muut terveydenhuollon yksiköt ja vuoden 2026 puolella mm. sosiaalihuolto.

Terveydenhuollon kutsukirjettä odotteleville kehittämispäällikkö antaa vinkin:

-Jos odottaa kutsukirjettä, kannattaa ladata Suomi.fi-viestit-sovellus puhelimeensa tai käydä tarkistamassa Suomi.fi-viestit verkkoselaimen kautta osoitteessa dvv.fi. Joskus Suomi.fi-viestien käyttöönoton hyväksyminen on saattanut tapahtua epähuomiossa tai ihminen ei muista hyväksyneensä viestien vastaanottamista, Pesonen päättää.

Suomi.fi-viestit

Suomi.fi-verkkopalvelu tarjoaa tietoturvallisen viestintäkanavan kansalaisen ja viranomaisen väliseen digitaaliseen asiointiin.

Suomi.fi-viestit ovat osa valtakunnallista Digi ensin -hanketta, jossa tavoitellaan julkisen hallinnon organisaatioiden postituskuluihin vuosittain kymmenien miljoonien eurojen säästöjä vuoden 2026 alusta lähtien.

Suomi.fi-verkkopalvelua ylläpitää Digi- ja väestötietovirasto.

Ekhvan lähettämät Suomi.fi-viestit ovat yhdensuuntaisia kirjeitä, joihin ei voi vastata. Kansalaisen digitaalinen asiointikanava Ekhvalle päin on Oma Ekhva.

Lisätietoja: dvv.fi/suomi.fi-viestit

Lisätietoja:

Kaisa Pesonen, kehittämispäällikkö

puh. 040 651 3007, kaisa.pesonen@ekhva.fi